Noget tyder på, at Nordjylland igen i år vil opleve et fald i antallet af indbrud i private hjem.

Indtil midt på eftermiddagen 1. juledag var der meldt 21 indbrud i private hjem siden 16. december. Holder tendensen i disse tal, vil Nordjylland igen i år opleve et fald i antallet af anmeldelser i juleperioden. Det skyldes især virkningen af de senere års ekstra fokus på indbrudsforbrydelser, fortæller politikommissær ved Nordjyllands Politi Ulf Munch Sørensen. - Udviklingen begyndte allerede 2015-16, hvor der kom politisk fokus på problemerne, og det betød, der kom flere ressourcer til området, siger han. Ekstra fokus på vaneforbrydere Politiet har fokuseret ekstra på vaneforbryderne, og det giver gode resultater i forbindelse med indbrudstyvenes "højtider" som for eksempel julen. - Så er der nogen, vi holder ekstra øje med, for vi ved, de laver indbrud i de perioder, siger  Ulf Munch Sørensen. Coronaen hjælper Men politiet har ikke æren alene for de gode tal. Coronapandemien har også gjort sit til statistikken, lyder det fra Ulf Munch Sørensen. - Der er ingen tvivl om, at vi er andre steder, end vi plejer. Hvor vi måske tidligere var samlet rigtig mange ét sted, er vi nu spredt til flere steder, siger han. Derudover er nordjyderne også blevet bedre til at tage forholdsregler i forhold til at undgå indbrud, mens de er væk fra hjemmet. - Folk er blevet bedre til at sikre sig, når de tager på ferie og andre steder. Så man for eksempel en aftale med naboen om at holde øje med ens hjem, siger Ulf Munch Sørensen.